Ringridning er noget mange forbinder med de sønderjyske byer Sønderborg og Aabenraa, men også i Nordjylland er der flere mindre turneringer. I dag var det Hals, der kunne lægge græs til.

Der var masser af koncentrerede blikke fra rytterne og galop og vrinsken fra hestene, da den lokale rideklub i Hals havde indbudt til konkurrence og ringridningsfest. En af turneringens deltagere var 29-årige Tanja Kiib Jensen, der har været med til konkurrencen i Hals de seneste fem år. -	Det er et hyggeligt event, det er ikke helt ligesom at være til stævne. Det er meget hyggeligt og meget afslappet. Hele 24 ryttere med en bred aldersfordeling og erfaring stillede til start i år. -	Det er simpelthen så dejligt at se. Rytterne de kommer rundt omkring fra. De kommer fra hele Nordjylland, de kommer ikke kun fra vores område, siger Konny Olesen, der er formand i Hals Rideklub. Det handler om at have det sjovt Dagens discipliner var foruden at ramme ringen blandt andet trav, gallop og en publikumspris for bedste udklædning. For Tanja Kiib Jensen var det en udfordring, som hun tog gladeligt imod. -	Jeg kan godt mærke, det er lidt vanskeligere at ride med udklædning, men det er sjovt, og det handler om at have det sjovt. Flere af dagens deltagere kunne da også allerede nu svare på, om de kommer igen til næste år. - Jeg kommer igen, man skal støtte op om sådan noget her, man synes er sjovt, understregede rytteren, Lars Springborg. Lars Springborg endte på en førsteplads og Tanja Kiib Jensen fik prisen for bedste udklædning.